ຫົວໜ້າຄະນະພົວພັນຕ່າງປະເທດສູນກາງຫວຽດນາມຕ້ອນຮັບ ລັດຖະມົນຕີກະຊວງການຕ່າງປະເທດສິງກະໂປ
ທ່ານ Vivian Balakishnan ແລະ ທ່ານ ຮວ່າງບິງກວນ
ທີ່ການຕ້ອນຮັບ ທ່ານ Vivian Balakishnan ລັດຖະມົນຕີກະຊວງການຕ່າງປະເທດສິງກະໂປ ເຊິ່ງດຳເນີນໃນຕອນບ່າຍ ວັນທີ 25/10, ທ່ານ ຮວ່າງບິງກວນ, ຕີລາຄາສູງບັນດາບາດກ້າວພັດທະນາຮອບດ້ານ ໃນການພົວພັນຮ່ວມມື ລະຫວ່າງ ສອງປະເທດ ໃນຊຸມປີໝໍ່ໆນີ້, ໃນນັ້ນ ມີການຮ່ວມມືບຳລຸງສ້າງພະນັກງານ ແລະ ສະເໜີ ສອງຝ່າຍຕັ້ງໜ້າຜັນຂະຫຍາຍບັນດາຂໍ້ຕົກລົງ ທີ່ບັນລຸໄດ້ ແລະ ເສີມຂະຫຍາຍ ບັນດາກົນໄກການຮ່ວມມືໃຫ້ມີປະສິດທິຜົນ, ມານະພະຍາຍາມຊຸກຍູ້ ການຮ່ວມມືຮອບດ້ານ ໃນແຕ່ລະຂົງເຂດ, ໃນນັ້ນ ເອົາໃຈໃສ່ເປັນພິເສດເຖິງ ການແລກປ່ຽນຄະນະຜູ້ແທນຂັ້ນສູງ ແລະ ທຸກຂັ້ນ ໃນທຸກຂົງເຂດ; ຊຸກຍູ້ການຮ່ວມມືດ້ານການຄ້າ, ການລົງທຶນ, ການສຶກສາບຳລຸງສ້າງ ແລະ ການຮ່ວມມືໃນບັນດາເວທີປາໄສຫຼາຍທິດ ໃນພາກພື້ນ ແລະ ສາກົນ. ກ່ຽວກັບບັນຫາທະເລຕາເວັນອອກ, ທ່ານ ຮວ່າງບິງກວນ ຫວັງວ່າ: ດ້ວຍບົດບາດເປັນປະເທດ ປະສານງານການພົວພັນ ອາຊຽນ-ຈີນ ສິງກະໂປ ຈະສືບຕໍ່ປະກອບສ່ວນຢ່າງຕັ້ງໜ້າ ໃນການເພີ່ມທະວີການພົວພັນ ອາຊຽນ-ຈີນ ແລະ ຊຸກຍູ້ການປະຕິບັດ DOC, ເຈລະຈາ ເພື່ອເຊັນສັນຍາກົດແຫ່ງການປະພຶດ ຢູ່ທະເລຕາເວັນອອກ (COC), ເພື່ອແນໃສ່ສ້າງທະເລຕາເວັນອອກ ໃຫ້ກາຍເປັນເຂດສັນຕິພາບ, ການຮ່ວມມື ແລະ ພັດທະນາ.
ສ່ວນ ທ່ານ Vivian Balakishnan ລັດຖະມົນຕີກະຊວງການຕ່າງປະເທດສິງປະໂປ ເນັ້ນໜັກວ່າ: ສິງກະໂປ ຖືເປັນສຳຄັນ ເລື່ອງຊຸກຍູ້ການພົວພັນຮ່ວມມື ກັບຫວຽດນາມ ໃນທຸກຂົງເຂດ ໃນນັ້ນມີການລົງທຶນດ້ານການຄ້າ, ການບຳລຸງສ້າງຊັບພະຍາກອນມະນຸດ, ການສຶກສາ, ການທ່ອງທ່ຽວ… ບົນຈິດໃຈການພົວພັນຄູ່ຮ່ວມມືຍຸດທະສາດ ລະຫວ່າງ ສອງປະເທດ. ກ່ຽວກັບບັນຫາທະເລຕາເວັນອອກ, ທ່ານ Vivian Balakishnan ລັດຖະມົນຕີກະຊວງການຕ່າງປະເທດ ຢືນຢັນວ່າ: ສິງກະໂປ ມີຜົນປະໂຫຍດແທດຈິງ ໃນການຮັບປະກັນຫຼັກການເສລີ ໃນການເດີນເຮືອ, ການບີນ ແລະ ຫວັງວ່າແຕ່ລະຝ່າຍ ຈະປະຕິບັດຕາມກົດໝາຍສາກົນ ແລະ ເສີມຂະຫຍາຍບົດບາດສູນກາງຂອງອາຊຽນ ເພື່ອແນໃສ່ສ້າງທະເລຕາເວັນອອກເປັນເຂດສັນຕິພາບ, ມິດຕະພາບ.
(ແຫຼ່ງຄັດຈາກ VOV)